《宿飞云顶见日庵》
明代·张津

秣马临朱明，理策还自支。登高自林麓，因得穷幽奇。

二楼标石丛，一桥跨水湄。罗山屹中天，浮山郁相持。

四百三十峰，罗列如诸儿。夜来仙乐鸣，呼童酌清卮。

萝月映孤岑，山风搴薄帷。须臾海色动，万国迎朝曦。

因思孔圣没，岂有长夜时。起视庵之前，寸心空自悲。

西北尚浮云，东南日茧丝。所愿答升平，功业愧未熙。

倘遂营丹砂，来寻鹿与麋。怆然别羽客，且结汗漫期。

作者简介：（?—1518）明广东博罗人，字广汉。成化二十三年进士。除建阳知县，筑城郭，建朱熹诸贤祠。累擢为右佥都御史，提督操江，进右副都御史，巡抚应天诸府，所部水军，请停织造。寻加至户部右侍郎。